Храм Божой Премудрости

Храм Божой Премудрости, дгр. 'Αγία Σοφία Hagia Sophia, чит. Аи́я Софи́я, тур. Ayasofya, лат. Sancta Sophia / Sancta Sapientia — бывша грековосточна христианска патриарша катедрала Византской империи, пак главный мечет Османской империи, а в сучасности Музей Аи́я Софи́я, тур. Ayasofya Müzesi в Истанбулѣ. Подля згодной думкы ученых — найважнѣйша византска будова и еден з найвекшых монументох свѣта. Архитектура Уникатный в помыслѣ и реализации храм не мав собѣ пары в ставебництвѣ Византии; безмала 1000 рокы зоставав найвекшым христианскым храмом свѣта. Подля архитектурного типу являть собов куполову базилику. Грандиозна купола (диаметр около 33 м, вышка 55,6 м), прорѣзана 40 окнами, пануе над простором, подтримована четырьма могутныма центровыма стовпами, роздѣляючыма внуторный простор на три навы, серед котрых доминуе середня. История Теперѣшный храм выставленый в роках 532–537 за императора Византии Юстиниана I. на мѣстѣ стоявшого там перед тым храма, знищеного в януарѣ 532 в часѣ великого бунта Ника. В року 537 быв высвяченый. Еще скорше там стояв Великый храм, лат. Megale Ekklesia, котрый быв закладеный императором Константином Великым в року 325, а высвяченый его сыном Констанциом в року 360, а пак спустошеный в часѣ бунтох в року 404 и еще раз выбудованый и высвяченый императором Теодозиом II. в року 415. Назва Hagia Sophia (Божа Премудрость) пришла до хоснованя од року 430. По добытю Константинополя Османами в року 1453 храм быв перетвореный на мечет. В року 1934, при Ататюркови храм перетвореный на музей. Днешность Од року 1985 храм Божой Премудрости въедно з историчным центром Истанбула — памятник Свѣтовой дѣдовизны UNESCO под числом 356bis. Жерела и одказы Попова О. С. СВЯТОЙ СОФИИ ХРАМ // Большая российская энциклопедия. Том 29. Москва, 2015, стр. 573-574 [1] русс. Hagia Sophia. Encyclopaedia Britannica. Mar 19, 2020. https://www.britannica.com/topic/Hagia-Sophia. [перевірено 2020-04-26]. англ. Emma Wegner. Hagia Sophia, 532–37. The Metropolitan Museum of Art. https://www.metmuseum.org/toah/hd/haso/hd_haso.htm. [перевірено 2020-05-09]. англ. Референции